Nýr Bárður SH á veiðar milli jóla og nýárs . „ Við sigldum heim frá Hanstholm í Danmörku og fengum suðvestankalda og lens alla leið til Færeyja . Báturinn lætur vel í sjó og öðruvísi hreyfingar í honum en í litla Bárði . Brúin er hátt yfir sjó og veltan er lengri . Báturinn fer mjög vel með mannskapinn , “ segir Pétur Pétursson yngri , sem fór ásamt föður sínum að sækja nýja Bárð til Danmerkur í byrjun mánaðar . Bárður SH 81 er tæpir 27 metrar á lengd , sjö metra breiður og með 2,5 metra djúpristu . Hann er smíðaður hjá Bredgaard Boats í Rødbyhavn í Danmörku og er stærsti trefjaplastbátur sem smíðaður hefur verið fyrir íslenska útgerð . Pétur Pétursson , útgerðarmaður og eigandi bátsins segist mjög ánægður með hann . „ Allt sem við höfum prófað í siglingunni frá Danmörku hefur reynst vel . Við höfum auðvitað ekki lent í neinum brælum ennþá . Það verður nógur tími til að prófa það seinna meir . Hér í Hafnarfjarðarhöfn verður gengið frá ýmsum hlutum í bátnum . Til dæmis verður sett í hann netaspil og fleira . “ Tölvustýrð stjórnun á snurvoð Aðalvélin í bátnum er frá MAN og er 900 hestöfl . Snurðvoðarspil , netatromla og stjórnbúnaður fyrir snurvoðina er með því fullkomnasta sem þekkist . Öll stjórnun á snurvoðinni er tölvustýrð með snertiskjá . Þá eru í honum tvær ljósavélar og hliðarskrúfur eru að framan og aftan . Pétur verður skipstjóri á Bárði og sonur hans , Pétur yngri , stýrimaður . Auk þeirra verða fjórir í áhöfn . Pétur yngri segir stefnt að því að báturinn verði kominn til Ólafsvíkur fyrir jól þannig að hægt verði að fara til veiða á milli jóla og nýárs . Nýjung að komast á dragnót „ Fyrir okkur er það nýjung að það verða þvottakör um borð þar sem fiskurinn er blóðgaður áður en hann fer ofan í lest . Þar er hann kældur í krapa og við erum með krapavél . En stærri nýjung verður fyrir okkur að við verðum útbúnir til að fara á dragnót . Við höfum eingöngu verið á netum fram að þessu en nú stefnir í að við getum verið á dragnót jafnvel hálft árið . Menn eru bara spenntir með nýjan bát , mikið pláss og nóg pláss fyrir fiskinn svo ekki þarf að tvílanda . Gæðin verða örugglega meiri líka . Við höfum yfirleitt lagt upp hjá Þórsnesi í Stykkishólmi þar sem við erum í föstum viðskiptum . “ Eldri Bárður var gerður út frá Arnarstapa og Ólafsvík en nú stefnir í að nýi báturinn leggi eingöngu upp á Ólafsvík . Útgerðarsagan nær allt aftur til 1983 þegar Pétur Pétursson keypti lítinn trébát með litlu stýrishúsi og gaf honum nafnið Bárður í höfuðið á Snæfellsás . Núverandi Bárður er sá fjórði í röðinni með þessu nafni og sá stærsti . „ Fjárfesting af þessu tagi tekur auðvitað á en þetta er ekki spretthlaup hjá okkur heldur hugsað langt fram í tímann , “ segir Pétur yngri . Aflhlutir eru umboðsaðili fyrir Bredgaard Boats . Hrafn Sigurðsson , einn af eigendum fyrirtækisins , bendir á að mikil endurnýjun hafi átt sér stað í togaraflotanum og uppsjávarskipum og nú sé komið að hefðbundnum vertíðarbátum . „ Ég er sannfærður um að með þessum nýja bát hefjist nýr kafli í smíði plastbáta fyrir íslenskar útgerðir . Vinnan er einstaklega vönduð og verðið mjög gott . Við höfum mikla trú á því að fleiri fylgi í kjölfarið , “ segir Hrafn .